
Dozerland OÜ seisukoht Osaühing Eesti Killustik esitatud vaidele (Kivimäe kruusamaardla)
Dozerland OÜ tutvus Osaühing Eesti Killustik esitatud vaidega. Vaidest tulenevalt oleme täiendavalt kontrollinud Maavarauuringud OÜ koostatud geoloogilise uuringu aruannet „Kivimäe kruusamaardla täiteliiva varu arvutus (varu seisuga 01.02.2026)“. Aruande täiendava kontrolli tulemusena selgus, et aruandes esinevad vaides välja toodud puudused, mistõttu aruandes esitatud maavaravaru arvutus ei vasta täielikult kehtivale maavara geoloogilise uuringu korrale ja nõuetele (Keskkonnaministri 17.12.2018 määrus nr 52).
Arvestades tekkinud olukorda oleme otsustanud Kivimäe kruusamaardlal täiendava maavaravaru arvele võtmiseks koostada ja esitada uue, kehtivale maavara geoloogilise uuringu korrale ja nõuetele vastava, geoloogilise uuringu aruande olemasoleva geoloogilise informatsiooni alusel. Võimalusel soovime olemasoleva aruande asendada uue aruandega, kui see ei ole võimalik, siis võtame esialgse aruande tagasi ning esitame eraldi uue aruande. Oleme teadlikud, et olemasoleva aruande asendamisega või tagasi võtmisega kaasneb Eesti Geoloogiateenistuse 25.03.2026 korralduse nr 13-5/26-40 muutmine või kehtetuks tunnistamine.
Dozerland OÜ on täiendavalt kohtunud Osaühing Eesti Killustik esindajatega vaidega seotud asjaolude aruteluks. Arutelu tulemusena jõudsime kokkuleppele, et Osaühing Eesti Killustik võtab Eesti Geoloogiateenistusele esitatud vaide tagasi, kui Dozerland OÜ esitab Eesti Geoloogiateenistusele olemasoleva geoloogilise uuringu aruande asemel uue kehtivale maavara geoloogilise uuringu korrale ja nõuetele vastava geoloogilise uuringu aruande.
Dozerland OÜ on Eesti Geoloogiateenistuse 25.03.2026 korralduse nr 13-5/26-40 alusel esitanud Keskkonnaametile Kivimäe ja Kivimäe II karjääride keskkonnalubade muutmise taotlused. Kui oleme saanud Eesti Geoloogiateenistuselt seisukoha tekkinud olukorra lahenduse osas ja Osaühing Eesti Killustik on vaide tagasi võtnud, siis palume Keskkonnaametil vastavate keskkonnalubade muutmise menetluse ajutiselt peatada. Kui koostatava uue geoloogilise uuringu aruande alusel Eesti Geoloogiateenistus väljastab muudetud või uue korralduse Kivimäe kruusamaardla registrikande muutmiseks, siis esitame Keskkonnaametile korrigeeritud keskkonnalubade muutmise taotlused, et pooleliolev menetlus jätkuks.
Käesolevaga palume Eesti Geoloogiateenistuse seisukohta Kivimäe maardlal olemasoleva geoloogilise uuringu alusel täiendava varu arvele võtmise võimalikkusest uue geoloogilise uuringu aruande esitamise alusel. Samuti palume Eesti Geoloogiateenistuse seisukohta kas saame uue aruande esitada asendusena olemasolevale aruandele.
Ühtlasi märgime, et käesolev kiri ja Eesti Geoloogiateenistuse nõusolek uue geoloogilise uuringu aruande esitamiseks on Osaühingu Eesti Killustik esitatud vaide tagasivõtmise aluseks.

